text: Sigtet for at dræbe 52-årig kvinde
  29 marts 2012 kl. 07.44
  En 59-årig mand er fængslet i tre uger i Kolding. Han sigtes for at have dræbt en 52-årig kvinde med stump vold i en lejlighed i Domhusgade.
  Grundlovsforhøret onsdag blev holdt for lukkede døre. Derfor kan lederen af lokalpolitiet i Kolding, vicepolitiinspektør Verner Pedersen, kun oplyse ganske lidt om sagen.
  
  Har levet sammen
  Han bekræfter at kvinden blev fundet død i sin lejlighed om morgene den 17. marts. Kvinden er dræbt med stump vold, som det hedder i politisproget. 
  I går fik politiet kontakt til den 59-årige, som har levet sammen med den dræbte kvinde, som ifølge JydskeVestkysten er af grønlandsk afstamning. 
  - Vi skal afhøre andre i kvindens omgangskreds. Derfor blev grundlovsforhøret holdt for lukkede døre, oplyser Verner Pedersen.
  
  Har råbt om hjælp flere gange
  Naboer i ejendommen Domhusgade 17 har til lokalavisen oplyst, at der tit har været uro og larm fra den 52-årige kvindes lejlighed. Kvinden har flere gange "hjerteskærende råbt om hjælp, når hun havde været udsat for vold".
  